यस नगरको नामाकरण सम्बन्धमा बिभिन्न जनश्रुतिहरू सुन्न पाइन्छ । बिभिन्न ठाँऊहरूबाट मानिसहरू बटुलिएर बसेको हुनले "बटौली" भनिएको र अपभ्रम्स भई "बुटवल" भएको भनिन्छ । यस शहरलाई पहिले खस्यौलि नामले पनि चिनिन्थयो । वि.सं. 2016 मा बुटवल -खस्यौली नगरपालिका स्थापना भएपछि हालसम्म 15 व्यक्तिले त्यसको नेतृत्व प्रदान गरे। वि.सं. 2017 मा बहुदलीय व्यवस्था विघटन भएपछि यसको नाम फेरियो र बुटवल-खस्यौली नगरपञ्चायत राखियो। त्यसलाई बोलीचालीमा बुटवल नगरपञ्चायत भनियो। बहुदलीय व्यवस्था पुनःस्थापना भए पश्चात् त्यसको नाम बुटवल नगरपालिका रहन गयो। बुटवल नगरपालिकाको पहिलो नेतृत्व दिने व्यक्तित्वमा मुन्नीलाल शाक्य दोस्रामो ओमशङ्कर श्रेष्ठ तेस्रोमा परीक्षितप्रसाद लाकौल, चौथोमा सरस्वतीप्रसाद शेरचन हुनुहुन्थ्यो। यसैगरी हरिबहादुर सिंह वि.सं. 2028 मा प्रधानपञ्चमा चुनिनु भएको थियो। उहाँ चार-पटकसम्म नगरपालिकाको प्रधानपञ्च हुनुभयो। त्यस्तै बुटवल नगरपालिकाको प्रधानपञ्चमा पत्रकार सूर्यलाल वि.सं. 2030 मा, बृजमान श्रेष्ठ, 2036 देखि 2039 सालसम्म तथा सू्र्यप्रसाद प्रधान र भोज प्रसाद श्रेष्ठ तथा पुनाराम पोखरेल 2060 मा नगरप्रमुख हुनु भएको थियो।